Mustavesivaraanin poikanen syntyi neitseellisesti Helsingin Tropicariossa lokakuun toisella viikolla, kertoo eläintalo.

Harvinainen tapahtuma sai alkunsa viime vuonna, kun yksin elävä varaaninaaras muni 14 munaa. Yhdestä munista kuoriutui yhdeksän kuukauden jälkeen 33 grammaa painava poikanen.

Normaalia suvullista lisääntymistä ei ole voinut tapahtua, koska varaaninaaras ei ole elänyt koiraan kanssa liki neljään vuoteen.

Tropicario on lähettänyt tiedon suvuttomasta lisääntymisestä kansainvälisille eläintieteellisille järjestöille.